সৎ ছেলে রাহুলকে দু’চক্ষে দেখতে পারতেন না শিনা বরা হত্যায় মূল অভিযুক্ত ইন্দ্রাণী মুখোপাধ্যায়। তবে রাহুলের দাদা রবিন সম্পর্কে তাঁর মনে কোনও বিদ্বেষ ছিল না। স্বামী পিটারকে পাঠানো ইমেলে রবিন সম্পর্কে ইন্দ্রাণীর নরম মনোভাবই প্রকাশ পেয়েছে। তিনি পরোক্ষে প্রশংসাই করেছেন স্টার ইন্ডিয়ার প্রাক্তন সিইও পিটারের প্রথম পক্ষের বড় ছেলে রবিনের।
শিনা হত্যা তদন্তে মুখোপাধ্যায় পরিবারের সদস্যদের একে অপরকে পাঠানো ইমেল গুরুত্বপূর্ণ হয়ে উঠেছে সিবিআইয়ের চার্জশিটে। আজ একটি টিভি চ্যানেল বাবা পিটারকে পাঠানো রাহুলের একটি ইমেল প্রকাশ করেছে। ২০১১ সালের ১৩ এপ্রিল পাঠানো ওই মেলে রাহুল জানিয়েছেন, ইন্দ্রাণীর কাছ থেকে একাধিকবার হুমকি পেয়েছেন তিনি এবং শিনা। খারাপ কিছু হতে পারে অনুমান করে তিনি ওই খবর বিভিন্ন জনকে দিয়েওছেন।
২০১৪ সালের নভেম্বরের এক ইমেলে পিটারকে রবিন সম্পর্কে নিজের মনোভাব জানিয়েছিলেন ইন্দ্রাণী। তার দু’বছর আগেই শিনা খুন হয়েছেন। ইন্দ্রাণী লেখেন, ‘তোমাকে কোনও কারণে রবিনের সঙ্গে কথা বলতে, ফোন করতে বা মেল করতে বারণ করেছিলাম, এমন কিছু মনে করতে পারছি না। এরকম কথা আমার মনেও আসেনি, কিন্তু তোমার কেন মনে হল ভেবে বিস্মিত হচ্ছি’। এর পরেই ইন্দ্রাণী ব্যাখ্যা দেন, ‘রবিন এখনও পর্যন্ত রাহুলের মতো নীচে নামেনি। তাহলে কেউ কেন ওর সঙ্গে যোগাযোগ না করার কথা বলবে? কেনই বা বলবে?’ তদন্তে প্রকাশ, মেয়ে শিনার সঙ্গে রাহুলের প্রেমের সম্পর্ক গড়ে ওঠায় খেপে গিয়েছিলেন ইন্দ্রাণী। তিনি রাহুলকে পছন্দ করতেন না। সিবিআই’কে দেওয়া বয়ানে ইন্দ্রাণী এবং তাঁর প্রাক্তন স্বামী সঞ্জীব খন্নার মেয়ে বিধিও জানিয়েছিলেন, তাঁর মা রাহুলকে পছন্দ করেন না।
শিনা খুন হওয়ার বছরখানেক আগে করা মেলে রাহুলও বাবাকে লিখেছেন, ‘একাধিকবার আমরা ইন্দ্রাণীর কাছ থেকে হুমকি পেয়েছি। ব্যাপারটি গুরুতর’। এ-ও জানান, শিনা এবং নিজেকে রক্ষা করতে তিনি সব ‘তথ্যপ্রমাণ’ সংগ্রহ করে রাখছেন। তারিখ, ঘটনা, তার প্রেক্ষিত, ফোনে কথোপকথন এবং বিভিন্ন টেক্সট মেসেজ সংগ্রহ করে রাহুল সেগুলি নিরাপদে রাখার জন্য বেশ কয়েকজনকে দেন বলে জানান। রাহুল মেলের শেষে বাবাকে লেখেন, ‘যদি আমার বা শিনার কিছু হয়, তাহলে ভারত বা ব্রিটেনের কর্তৃপক্ষকে এ বিষয়ে জানানো হবে’।
শিনা খুন হওয়ার পরেও ইন্দ্রাণী মেয়ের অ্যাকাউন্ট থেকে একাধিক জনকে ইমেল করেছিলেন। শুধু তা-ই নয়, তিনি শিনার সই জালও করিয়েছিলেন। সিবিআই চার্জশিটে উল্লেখ করেছে, কীভাবে ইন্দ্রাণী তাঁর এক সহকারীকে দিয়ে শিনার সই জাল করিয়েছিলেন। শিনার বাড়িভাড়ার চুক্তি বাতিল করতে সেই জাল সই ব্যবহার করা হয়েছিল।